b'\n_START_ARTICLE_\nHussein av Jordan\n_START_SECTION_\nBakgrunn\n_START_PARAGRAPH_\nHussein gikk i oppveksten p\xc3\xa5 skoler i Jordan, Egypt og Storbritannia, blant annet ved den britiske h\xc3\xa6rs offisersh\xc3\xb8yskole i Sandhurst.  _NEWLINE_Den 20. juli 1951 fulgte han med sin farfar Abdullah I til Jerusalem. Utenfor porten til Klippemoskeen ble farfaren skutt ned, og Hussein selv ble skadet. Husseins far Talal ble da kronet til konge, men p\xc3\xa5 grunn av psykisk sykdom var han n\xc3\xb8dsaget \xc3\xa5 abdisere.\n_START_SECTION_\nKonge\n_START_PARAGRAPH_\nHussein ble offisielt utropt til konge den 11. august 1952 da han var 16 \xc3\xa5r gammel. Han ble kronet 2. mai 1953._NEWLINE_Innenrikspolitisk styrte han landet med jernh\xc3\xa5nd. Han f\xc3\xb8rte en vestvennlig utenrikspolitikk f\xc3\xb8rst og fremst st\xc3\xb8ttet av USA. Han motsatte seg en palestinsk stat, noe som gjorde ham til uvenns med andre araberland, men relasjonene ble forbedret etterhvert._NEWLINE_I hans tid gjennomlevde Jordan flere st\xc3\xb8rre kriser. Israels milit\xc3\xa6re seier over Jordan i krigen i 1967 var et tilbakeslag for landet med tapet av Vestbredden og store palestinske flyktingstr\xc3\xb8mmer til landet som f\xc3\xb8lge. Hussein innledet forhandlinger med Israel p\xc3\xa5 begynnelsen av 1990-tallet, som resulterte i at en fredsavtale mellom landene kunne undertegnes i 1994._NEWLINE_Kort f\xc3\xb8r sin d\xc3\xb8d endret han sitt testamente, dit hen at hans bror Hassan ibn Talal ikke skulle etterf\xc3\xb8lge ham, men derimot hans egen s\xc3\xb8nn Abdullah. _NEWLINE_Husseins betydning, og anerkjennelsen av hans mange\xc3\xa5rige bestrebelser for fred i Mist-\xc3\x98sten, ble reflektert i at det til hans begravelse kom hele 17 regjerende statssjefer, representanter forskjellige kongehus, og tidligere politiske forhandlingspartnere, blant dem de tidligere amerikanske presidenter Gerald Ford, Jimmy Carter og George H. W. Bush._NEWLINE_Kong Hussein ble etterfulgt av Abdullah II, eldste s\xc3\xb8nn av Hussein i hans ekteskap med prinsesse Muna al-Hussein.'